CELEX: 32021D1689
Language: sl
Date: 2021-09-17 00:00:00
Title: Izvedbeni sklep Komisije (EU) 2021/1689 z dne 17. septembra 2021 o podaljšanju ukrepa, ki ga je sprejelo bolgarsko ministrstvo za zdravje za dostopnost na trgu in uporabo biocidnih proizvodov Ecolab P3-Topax 66/Еколаб P3-Tопакс 66 in Ecolab BACFORCE EL 900/Еколаб БАКФОРС EL 900, v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2021) 6693) (Besedilo v bolgarskem jeziku je edino verodostojno)

21.9.2021   
               
               
                  SL
               
               
                  Uradni list Evropske unije
               
               
                  L 333/1
               
            
         IZVEDBENI SKLEP KOMISIJE (EU) 2021/1689
         z dne 17. septembra 2021
         o podaljšanju ukrepa, ki ga je sprejelo bolgarsko ministrstvo za zdravje za dostopnost na trgu in uporabo biocidnih proizvodov Ecolab P3-Topax 66/Еколаб P3-Tопакс 66 in Ecolab BACFORCE EL 900/Еколаб БАКФОРС EL 900, v skladu s členom 55(1) Uredbe (EU) št. 528/2012 Evropskega parlamenta in Sveta
         
            
               (notificirano pod dokumentarno številko C(2021) 6693)
            
         
         (Besedilo v bolgarskem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
         ob upoštevanju naslednjega:
         
                     (1)
                  
                  
                     Bolgarsko ministrstvo za zdravje (v nadaljnjem besedilu: pristojni organ) je 16. decembra 2020 v skladu s prvim pododstavkom člena 55(1) Uredbe (EU) št. 528/2012 sprejelo odločitev, da se do 14. junija 2021 dovolita dostopnost na trgu biocidnih proizvodov Ecolab P3-Topax 66/Еколаб P3-Tопакс 66 in Ecolab BACFORCE EL 900/Еколаб БАКФОРС EL 900 ter njuna uporaba kot razkužil za površine (v nadaljnjem besedilu: ukrep). Pristojni organ je v skladu z drugim pododstavkom člena 55(1) navedene uredbe Komisijo in pristojne organe drugih držav članic obvestil o tem ukrepu in razlogih zanj.
                  
               
                     (2)
                  
                  
                     Glede na informacije, ki jih je predložil pristojni organ, je bil ukrep potreben zaradi varovanja javnega zdravja. Svetovna zdravstvena organizacija je 11. marca 2020 razglasila pandemijo koronavirusne bolezni (COVID-19). Uporaba razkužil za površine z dokazanim virucidnim delovanjem za razkuževanje javnih ustanov in delovnih mest je bila priporočena s strani pristojnega organa kot preventivni ukrep proti širjenju COVID-19.
                  
               
                     (3)
                  
                  
                     Ecolab P3-Topax 66/Еколаб P3-Tопакс 66 in Ecolab BACFORCE EL 900/Еколаб БАКФОРС EL 900 vsebujeta kot aktivno snov aktivni klor, sproščen iz natrijevega hipoklorita. Aktivni klor, sproščen iz natrijevega hipoklorita, je odobren za uporabo v biocidnih proizvodih za razkuževanje površin vrste proizvodov 2 (razkužila in algicidi, ki niso namenjeni neposredni uporabi na ljudeh ali živalih) in vrste proizvodov 4 (za območja s hrano in krmo), kakor so opredeljeni v Prilogi V k Uredbi (EU) št. 528/2012.
                  
               
                     (4)
                  
                  
                     Ecolab P3-Topax 66/Еколаб P3-Tопакс 66 in Ecolab BACFORCE EL 900/Еколаб БАКФОРС EL 900 imata dokazano virucidno delovanje proti virusom z ovojnico v skladu z evropskim standardom EN 14476.
                  
               
                     (5)
                  
                  
                     Od izbruha pandemije COVID-19 je povpraševanje po razkužilih v Bolgariji izjemno veliko, kar je povzročilo neprimerljivo pomanjkanje ponudbe takih proizvodov na bolgarskem trgu. COVID-19 resno ogroža javno zdravje v Bolgariji, zato je zadostna količina razkužil ključna za obvladovanje njegovega širjenja.
                  
               
                     (6)
                  
                  
                     Komisija je 11. maja 2021 prejela utemeljeno zahtevo pristojnega organa, da se dovoli podaljšanje ukrepa v skladu s tretjim pododstavkom člena 55(1) Uredbe (EU) št. 528/2012. Zahteva je bila vložena na podlagi zaskrbljenosti, da bi lahko COVID-19 po 14. juniju 2021 ogrozil javno zdravje, in ob upoštevanju, da je odobritev dodatnih razkužil na trgu ključna za obvladovanje nevarnosti, ki jo pomeni COVID-19.
                  
               
                     (7)
                  
                  
                     Po navedbah pristojnega organa COVID-19 še vedno predstavlja nevarnost za javno zdravje in te nevarnosti v Bolgariji še ni mogoče ustrezno obravnavati kljub ukrepom, ki zahtevajo nošenje obraznih mask, fizično razdaljo in cepljenje proti COVID-19, pri čemer je oskrba s cepivi omejena.
                  
               
                     (8)
                  
                  
                     Poleg tega bi po navedbah pristojnega organa dovoljenje za dodatna razkužila na trgu omogočilo tudi vzdrževanje raznovrstnega trga za razkužila, da bi čim bolj zmanjšali tveganja, ki izhajajo iz morebitnega pomanjkanja takih proizvodov.
                  
               
                     (9)
                  
                  
                     Ker COVID-19 še naprej ogroža javno zdravje in take nevarnosti v Bolgariji ni mogoče ustrezno obvladati brez odobritve dodatnih razkužil na trgu, je primerno pristojnemu organu dovoliti podaljšanje ukrepa.
                  
               
                     (10)
                  
                  
                     Ker je ukrep prenehal veljati 14. junija 2021, bi moral imeti ta sklep retroaktivni učinek.
                  
               
                     (11)
                  
                  
                     Ukrepi iz tega sklepa so v skladu z mnenjem Stalnega odbora za biocidne proizvode –
                  
               SPREJELA NASLEDNJI SKLEP:
         
            Člen 1
            Bolgarsko ministrstvo za zdravje lahko podaljša dovoljenje za dostopnost na trgu in uporabo biocidnih proizvodov Ecolab P3-Topax 66/Еколаб P3-Tопакс 66 in Ecolab BACFORCE EL 900/Еколаб БАКФОРС EL 900 za uporabo kot razkužil za površine do 17. decembra 2022.
         
         
            Člen 2
            Ta sklep je naslovljen na bolgarsko ministrstvo za zdravje.
            Uporablja se od 15. junija 2021.
         
         
            V Bruslju, 17. septembra 2021
            
               
                  Za Komisijo
               
               Stela KIRIAKIDES
               
                  članica Komisije
               
            
         
         
            (1)  UL L 167, 27.6.2012, str. 1.